तिलोत्तमा गोल्डकपको फाइनलमा मनाङ
मनाङ मर्स्याङ्दी क्लब रुपन्देहीमा जारी तिलोत्तमा गोल्डकप फुटबल प्रतियोगिताको फाइनलमा प्रवेश गरेको छ । मनाङले अब उपाधिका लागि शनिबार हुने फाइनलमा सुदूरपश्चिम-११ सँग प्रतिस्पर्धा गर्नेछ ।
तिलोत्तमा — मनाङ मर्स्याङ्दी क्लब रुपन्देहीमा जारी तिलोत्तमा गोल्डकप फुटबल प्रतियोगिताको फाइनलमा प्रवेश गरेको छ । मनाङले अब उपाधिका लागि शनिबार हुने फाइनलमा सुदूरपश्चिम-११ सँग प्रतिस्पर्धा गर्नेछ ।बुटवलको देवीनगरस्थित एन्फा टेक्निकल सेन्टरको मैदानमा बिहीबार भएको अन्तिम सेमिफाइनमा फ्रेण्ड्स क्लबलाई ४–३ गोल अन्तरले पराजित गर्दै मनाङ उपाधि नजिक पुगेको हो । मनाङ र फ्रेन्ड्सबीच निर्धारित समयमा २-२ गोलको बराबरी भएपछि खेलको निर्णय पेनल्टी सुटआउटबाट लिइएको थियो । मनाङका लागि खेलको ७ औं मिनेटमा रफिक अमिनोले गोल गर्दै फ्रेन्ड्सलाई अग्रता दलाएका थिए । उत्तम राईले २६ औं मिनेटमा अर्को गोल गर्दै अग्रता दोब्बर पारेका थिए । दबाबमा परेको मनाङका लागि पहिलो हाफको अतिरिक्त समयमा आशिस गुरुङले गोल गर्दै फ्रेन्ड्सको अग्रता २–१ म छोट्याए । दोस्रो हाफको २ मिनेटमा मनाङका प्रसन्न श्रेष्ठले अर्को गोल थप्दै खेललाई २–२ को बराबरीमा फर्काएका थिए । बिहीबार भएको खेलमा मनाङका कप्तान आशीष गुरुङ प्लेयर अफ द म्याच घोषित भए । उनले ११ हजार १११ रुपैयाँ प्राप्त गरेका छन् । बुधबार भएको खेलमा थ्री स्टार क्लबलाई १–० गोलले पराजित गर्दै सुदूरपश्चिम-११ ले फाइनल यात्रा तय गरेको थियो । फाइनल खेल शनिबार हुनेछ ।